ในช่วงตั้งแต่ต้นปีที่ผ่านมา เชียงใหม่เองก็มีร้านอาหารและคาเฟ่ต่าง ๆ เปิดขึ้นมาอยู่เรื่อย ๆ แบบไม่มีหยุดเลย เรียกว่าผุดกันขึ้นมาเยอะอย่างกับเห็ดที่งอกจากผืนดินก็ว่าได้ แต่ถ้าให้พูดถึงร้านที่เป็นกระแส และมาแรงแบบสุด ๆ ในวินาทีนี้ก็คงต้องยกให้กับ Brown Café ブラウン นั่นเอง ๆ ๆ ๆ (โปรดอ่านเป็นเสียงแบบ Echo เพื่อความตื่นเต้นเร้าใจ อิอิ)

Brown Café ブラウン เป็นร้านของหวานสไตล์ไต้หวัน ซึ่งตั้งอยู่ในทำเลดีสุด ๆ อย่าง นิมมานเหมินท์ ซอย 9 ซึ่งหากเพื่อน ๆ เข้ามาจากถ.นิมมานเหมินท์ ก็ตรงมาเล็กน้อย ตัวร้านจะตั้งอยู่ในตึกแถวทางซ้ายมือ ติดกับร้าน The Barisotel ถือว่าหาไม่ยากเลยใช่ไหมครับ

บรรยากาศในร้านนั้นดูโล่งสบายด้วยโทนสีขาวสะอาดตา ที่ตัดกับเฟอร์นิเจอร์ที่เป็นเครื่องไม้ ซึ่งมอบความรู้สึกอบอุ่นให้เราทุกครั้งที่เดินเข้ามาในร้าน สมกับชื่อ Brown Café จริง ๆ ส่วนที่นั่งก็มีทั้งบริเวณด้านล่างและชั้นบนครับ ชอบตรงไหนก็นั่งกันตามอัธยาศัยได้เลย

ก่อนที่จะไปชิมเมนูต่าง ๆ ผมขอแนะนำเรื่องของท็อปปิ้งก่อนก็แล้วกัน เพื่อที่เพื่อน ๆ จะได้สั่งเพิ่มเติมแต่งรสชาติกันได้ตามใจชอบ ท็อปปิ้งของที่ร้านนี้ก็จะมีอยู่ 9 อย่างด้วยกันครับ เริ่มต้นจาก Boba (ไข่มุกไต้หวัน), Brown Jelly (บราว เจลลี่), Barley (ข้าวบาร์เลย์), Flully Coconut (วุ้นมะพร้าว), Traditional Taiwan Mochi (โมจิไต้หวัน), Taro Ball (ทาโร่บอล), Taro (เผือกกวน), Red Bean (ถั่วแดงกวน) และ Sweet Potato (มันหวาน) 

เห็นเป็นน้ำแข็งไสแบบนี้อย่าคิดว่าจะธรรมดาเหมือนกันที่เราเคยกินกันตอนเด็ก ๆ นะครับ เพราะเจ้า Brown Signature (129 บาท) ที่วางอยู่ตรงนี้ก็คือ น้ำแข็งไสสไตล์ไต้หวันนั่นเอง เกล็ดน้ำแข็งไสสีน้ำละเอียดยิบนี้ เต็มไปด้วยรสหวานของน้ำตาลธรรมชาติที่ไม่ผ่านการขัดสี แถมยังมีนมสดสูตรเฉพาะของ Brown Café มาให้ราดด้วย เมื่อเอามารวม ๆ กันแล้ว มันก็เป็นรสหวานละเอียดอ่อนแบบพอดี ๆ 

ส่วนความต่างของ Signature No.1 No.2 และ No.3 นั้นอยู่ตรงที่ท็อปปิ้งที่ใส่มาให้ แต่โดยหลัก ๆ แล้วจะมี Grass Jelly, Brown Jelly, Taro Ball และ Boba หรือมุกไต้หวัน มาให้ในทุกถ้วย ส่วนอย่างอื่น เช่น  Barley, Flully Coconut, Traditional Taiwan Mochi, Taro Red Bean และ Sweet Potato ก็จะใส่มาให้แตกต่างกันไปในแต่ละชุด อย่างที่ผมได้บอกไปในตอนแรกนั่นเอง

Soft Serve (89 บาท) ถ้วยนี้ชิมครั้งแรก ผมนี้ลุกขึ้นยืนด้วยความตะลึงเลยครับ! เพราะความนุ่มของเนื้อซอฟต์ครีมที่ได้จากนมข้าวญี่ปุ่นผสมเข้ากับถั่วเหลืองเล็กน้อยนั้นมันช่างเนียนนุ่มจริง ๆ ถ้าให้อธิบายก็คงบอกได้แค่ว่าแทบไม่ต่างจากแก้มเด็กน้อยเลย รสชาตินั้นก็ละมุนลิ้นแบบสุด ๆ มีทั้งความหวานและกลิ่นหอมอ่อน ๆ กินพร้อมมุกไต้หวันหนึบ ๆ โอ้ยยยยย… ฟินมากครับ บอกเลย!

นอกจาก Soft Serve ตัว Signature แล้ว ทางร้านก็ยังมี Seasonal Soft Serve รสชาติต่าง ๆ คอยสลับสับเปลี่ยนหมุนเวียนหน้าตามาให้เพื่อน ๆ ได้เปลี่ยนบรรยากาศกันตลอดทั้งปีด้วยนะ อย่างตอนนี้ก็จะเป็นโยเกิร์ตซอฟต์ครีม เสิร์ฟพร้อมกับมะยงชิดรสหวานอมเปรี้ยว กินแล้วชื่นใจสุด ๆ 

Milk Tea Seto (189 บาท) โยนการจิบชา Earl Grey แบบเดิม ๆ ทิ้งไป แล้วมาเย็นชื่นใจกับแบบน้ำแข็งไส สัมผัสความหอมหวานอันกลมกล่อมที่ละลายไปลิ้น และกลิ่นหอมที่ฟุ้งไปทั่วทั้งปาก ชุดนี้เสิร์ฟมาพร้อม มุก ดังโงะ และ Double Fromage Cheese Cake ที่คนรักชีสต้องกดเลิฟกันแบบรัว ๆ 

เติมความสดชื่นในวันที่เหนื่อยล้ากับ Refreshing Jelly (149 บาท) เจลลี่ที่ได้จากธรรมชาติที่ได้มาจากผล Aiyu Fruit เสิร์ฟพร้อมน้ำแข็งไสเย็น ๆ ราดด้วยน้ำผลไม้เปรี้ยวอมหวาน และไข่มุกหนึบหนับ เดินเที่ยวนิมมานฯ ร้อน ๆ แล้วมากินเจ้าเมนูนี้แล้วมันชื่นใจคลายร้อนได้จริง ๆ นะ ไม่ได้โม้! 

Taiwanese Toast (49 บาท) ขนมปังโฮมเมดนุ่ม ๆ โปะหน้าแบบหนา ๆ ด้วยคัสตาร์ดครีมสูตรไต้หวัน แล้วค่อยเอาไปอบจนได้ที่ ฟิลลิ่งตอนที่เคี้ยวนี่ทำเอารู้สึกเหมือนเอาปุยเมฆ ที่เต็มไปด้วยคัสตาร์ดครีมอันชุ่มฉ่ำมาไว้ข้างในปาก พร้อมสัมผัสที่เต็มไปด้วยความอ่อนนุ่มอันแสนหนักแน่น 

Brown Premium Bird’s Nest Dessert (189 บาท) ฟินกันต่อกับภูเขาน้ำแข็งที่โอบล้อมไปด้วยของดีจากธรรมชาติ ไม่ว่าจะเป็นรังนกชั้นดีเนื้อใสบริสุทธิ์ แปะก๊วยที่ช่วยเตือนความจำ ถั่วดำ เต้าฮวย รวมไปถึงน้ำและรวงผึ้งหอมหวานจากธรรมชาติ แต่ถ้าใครชอบแบบฟรุตตี้ ๆ ทางร้านก็มีภูเขาน้ำแข็งที่เต็มไปด้วยผลไม้ทั้งเมลอน มะพร้าวอ่อน สาคู และไข่มุก ไว้คอยบริการด้วยเช่นกัน 

สำหรับคนที่ชอบดื่มชาผมบอกเลยว่าแฮปปี้กันอย่างแน่นวล กับเมนูชาสารพัดชนิดไม่ว่าจะเป็น Milk Tea with Boba (55 บาท) กลมกล่อมไปกับรสชาติชานมไข่มุก ที่ส่งตรงความละมุนละไมมาจากไต้หวันให้ชาวเชียงใหม่ได้ฟินกันแบบถ้วนหน้า นอกจากนี้ก็ยังมีเหล่า Refreshing Tea (85 บาท) ชาผลไม้กลิ่นหอมชื่นใจ ให้สั่งมาดื่มเติมความหวานแบบสดชื่นให้กับชีวิต ในวันที่เหนื่อยล้ากับรสชาติต่าง ๆ อาทิ Wild Berries Tea , Aloe Vera Flower Tea , Passion Fruit Tea และ Lychee Peach Iced Tea เอาเป็นว่าชอบแบบไหน ก็สั่งมาดูดดื่มกันได้ตามอัธยาศัยเลยครับ 

สุดท้ายนี้เอาเป็นว่า.. ถ้าใครไม่อยาก Out! ผมแนะนำเลยครับว่าให้รีบมาสัมผัสกับรสชาติอันละเอียดอ่อน หวานแบบพอดี ๆ ไม่มากไป ไม่น้อยไป กับหนึ่งในคาเฟ่มาแรงที่สุดในเชียงใหม่ตอนนี้ ที่ Brown Café ブラウン นิมมานเหมินท์ ซอย 9 